Na temelju članka 39. i članka 119. Zakona o visokom obrazovanju i znanstvenoj djelatnosti ("Narodne novine" broj 119/2022), Zbor veleučilišta, na svojoj ... sjednici održanoj dana ... donosi

**Nacionalne kriterije za izbor na nastavna radna mjesta na veleučilištu**

**Članak 1.**

**Opće odredbe**

1. Nacionalnim kriterijima za izbor na nastavna radna mjesta na veleučilištu (u daljem tekstu: Nacionalni veleučilišni kriteriji) propisuju se nužni uvjeti i dokazi o ispunjavanju nužnih uvjeta u postupku izbora na nastavna radna mjesta: predavača, višeg predavača, profesora stručnog studija, profesora stručnog studija u trajnom izboru, lektora, višeg lektora, umjetničkog suradnika, višeg umjetničkog suradnika i umjetničkog savjetnika.
2. Nacionalnim veleučilišnim kriterijima propisuju se nužni uvjeti i dokazi o ispunjavanju nužnih uvjeta u postupku izbora naslovnog nastavnika kao i u postupku reizbora.
3. Uvjeti koje pristupnik u postupku izbora na nastavna radna mjesta, u postupku izbora naslovnog nastavnika ili u postupku reizbora mora ispuniti utvrđuju se kao **opći** i **posebni** uvjeti.
4. **Opći uvjeti** utvrđuju se kao obvezni uvjeti koje pristupnik nužno mora zadovoljiti da bi mogao biti izabran ili reizabran na odgovarajuće nastavno radno mjesto odnosno u odgovarajućeg naslovnog nastavnika. Opći uvjeti odnose se na kriterije za vrednovanje nastavnog i znanstveno-stručnog, odnosno umjetničkog rada. Opći uvjeti utvrđuju se kao uvjeti koji se primjenjuju kod prvog izbora na odgovarajuće nastavno radno mjesto odnosno u odgovarajućeg naslovnog nastavnika te kod ponovnog izbora (reizbora) na nastavno radno mjesto odnosno u odgovarajućeg naslovnog nastavnika.
5. **Posebni uvjeti** odnose se na kriterije za vrednovanje nastavnog, stručno-znanstvenog, odnosno umjetničkog te institucijskog rada (uključenost u djelovanje veleučilišta i drugih institucija u sustavu visokog obrazovanja), a pojedini od njih mogu biti specifični za pojedina područja znanosti i umjetnosti. Posebni uvjeti utvrđuju se kao uvjeti koji se primjenjuju kod prvog izbora u odgovarajuće nastavno radno mjesto, odnosno u odgovarajućeg naslovnog nastavnika te kod ponovnog izbora (reizbora) na nastavno radno mjesto, odnosno u odgovarajućeg naslovnog nastavnika.
6. Dokazi ispunjenja svih općih i posebnih uvjeta propisanih ovim Nacionalnim veleučilišnim kriterijima mogu se prihvatiti u postupku izbora na nastavno radno mjesto, odnosno u odgovarajućeg naslovnog nastavnika ili reizbora na nastavno radno mjesto ili u odgovarajućeg naslovnog nastavnika isključivo ukoliko nisu već iskorišteni kao dokazi kod nekog već provedenog izbora na nastavno radno mjesto, odnosno izbora u naslovnog nastavnika ili kod reizbora na nastavno radno mjesto, odnosno u odgovarajućeg naslovnog nastavnika.
7. Dokazi koji su iskorišteni za ispunjenje jednog od uvjeta ne mogu se ponovo računati za ispunjenje drugog uvjeta unutar istog postupka izbora na nastavno radno mjesto, odnosno izbora u odgovarajućeg naslovnog nastavnika ili kod reizbora na nastavno radno mjesto, odnosno u odgovarajućeg naslovnog nastavnika. Iznimno, dokazi o završenom formalnom obrazovanju za kvalifikacije magistar znanosti i doktor znanosti mogu se koristiti i u ponovnom postupku izbora ili reizbora.
8. Proteklo izborno razdoblje u okviru ovih kriterija je razdoblje od najviše pet (5) godina od donošenja Odluke o pokretanju postupka izbora ili reizbora na nastavno radno mjesto, odnosno u odgovarajućeg naslovnog nastavnika, u okviru kojeg je pristupnik izabran.
9. Datum Odluke o pokretanju postupka izbora ili reizbora koju donosi Veleučilište referentan je za određivanje prihvatljivosti dokaza u postupcima sukladno ovim Nacionalnim veleučilišnim kriterijima.
10. Veleučilište može svojim općim aktom propisati i dodatne kriterije za izbor i reizbor na nastavno radno mjesto odnosno za izbor u odgovarajućeg naslovnog nastavnika.

**Članak 2.**

**Reizbor, višestruki izbor, mirovanje rokova izbora**

1. Postupak reizbora na isto nastavno radno mjesto može se ponoviti neograničeni broj puta.

1. Postupci izbora na znanstveno-nastavna i umjetničko-nastavna radna mjesta odnosno u odgovarajućeg naslovnog nastavnika koji se provode sukladno Nacionalnim sveučilišnim, znanstvenim i umjetničkim kriterijima nisu u smislu rokova ili korištenja dokaza povezani s postupcima izbora na nastavna radna mjesta i izbora u naslovnog nastavnika koji su opisani ovim Nacionalnim veleučilišnim kriterijima. Pristupnik može istovremeno imati valjani izbor na znanstveno-nastavno odnosno umjetničko-nastavno radno mjesto ili u odgovarajućeg naslovnog nastavnika sukladno Nacionalnim sveučilišnim, znanstvenim i umjetničkim kriterijima i na nastavno radno mjesto odnosno u naslovnog nastavnika sukladno Nacionalnim veleučilišnim kriterijima.
2. Pristupnik može istovremeno imati valjani izbor na više nastavnih radnih mjesta ili u više naslovnih nastavnika sukladno Nacionalnim veleučilišnim kriterijima, ako izbori nisu u istom području i polju znanosti odnosno umjetnosti i ako pristupnik zadovoljava sve Nacionalnim veleučilišnim kriterijima propisne uvjete za svako od radnih mjesta ili naslovnih nastavnika.
3. Pristupnik može imati izbor na nastavno radno mjesto u istom području i polju kod više različitih poslodavaca ako se radi o nepunom radnom vremenu. Za svaki takav izbor pristupnik je dužan zadovoljiti sve propisane kriterije, pri čemu se ispunjenost Nacionalnih veleučilišnih kriterija od strane Matičnog povjerenstva utvrđuje samo jednom, dok svaki poslodavac utvrđuje zadovoljava li pristupnik i dodatne kriterije sukladno članku 39. Zakona o visokom obrazovanju i znanstvenoj djelatnosti.
4. Kod provedbe postupka izbora na radno mjesto ili u naslovnog nastavnika u dodatnom području i polju znanosti odnosno umjetnosti, ukoliko pristupnik već jest naslovni nastavnik predavač ili viši predavač odnosno ukoliko je izabran na nastavno radno mjesto predavača ili višeg predavača u osnovnom području i polju, ukoliko je protekao propisani zakonski rok za izbor u višeg naslovnog nastavnika odnosno na više radno mjesto u osnovnom području i polju te ukoliko pristupnik zadovoljava sve uvjete propisane za dodatno (više) radno mjesto ili za višeg naslovnog nastavnika u dodatnom području i polju, takav pristupnik ne mora u dodatnom području i polju krenuti od naslovnog nastavnika predavača odnosno od radnog mjesta predavača. U dodatnom području i polju takav pristupnik može biti izabran na radno mjesto ili u odgovarajućeg naslovnog nastavnika najviše na razini na koju bi imao pravo i u osnovnom području i polju.
5. Pristupnici koji imaju izbor u naslovnog nastavnika ili na radno mjesto profesor stručnog studija ili profesor stručnog studija u trajnom izboru u dodatnom području i polju kreću od naslovnog nastavnika predavača ili od radnog mjesta predavača, pri čemu je takav postupak moguće pokrenuti u bilo kojem trenutku u kojem pristupnik zadovolji sve uvjete za izbor u dodatno područje i polje.
6. Sukladno članku 48. Zakona, rokovi za izbore na nastavna radna mjesta, odnosno u odgovarajućeg naslovnog nastavnika propisani ovim kriterijima mogu mirovati u vrijeme rodiljinog i/ili roditeljskog dopusta, bolovanja duljeg od tri mjeseca, obavljanja rukovodeće dužnosti na visokom učilištu ili u sustavu visokog obrazovanja i znanstvene djelatnost odnosno javne dužnosti te drugih opravdanih razloga predviđenih zakonom, kolektivnim ugovorom ili općim aktom visokog učilišta. Dokazi nastali u vrijeme mirovanja ne mogu se koristiti kao dokazi nastali u proteklom izbornom razdoblju, ali se mogu koristiti za ispunjenje onih izbornih uvjeta koji se ne odnose samo na prethodno izborno razdoblje.
7. Osobe izabrane na nastavno radno mjesto koje za vrijeme trajanja izbora prestanu raditi na tom radnom mjestu ostaju naslovni nastavnici do trenutka isteka roka propisanog odlukom o izboru na nastavno radno mjesto.
8. Veleučilište može potvrditi izbor na nastavno radno mjesto koji je provelo drugo veleučilište u okviru izbora na nastavno radno mjesto ili u naslovnog nastavnika, pri čemu potvrđuje i rokove trajanja propisane odlukom o izboru na nastavno radno mjesto ili u naslovnog nastavnika. Veleučilište je dužno prije donošenja odluke o potvrdi iz ovog stavka provjeriti zadovoljava li pristupnik i dodatne kriterije iz članka 39. Zakona.
9. Pristupnik koji ne ispunjava uvjete za reizbor na nastavno radno mjesto ili u naslovnog nastavnika gubi naslov nastavnika odnosno prestaje mu radni odnos sukladno članku 42. Zakona. Prilikom ponovnog pokretanja izbora na nastavno radno mjesto odnosno u naslovnog nastavnika takav pristupnik ne može koristiti dokaze već iskorištene u proteklim izborima i reizborima na nastavna radna mjesta, u naslovne nastavnike ili u nastavna zvanja (u koja su se izbori provodili prije stupanja na snagu Zakona o visoko obrazovanju i znanstvenoj djelatnosti). Iznimno, dokazi o završenom formalnom obrazovanju za kvalifikacije magistar znanosti i doktor znanosti mogu se koristiti i u ponovnom postupku izbora ili reizbora, kao i norma sati održane nastave.

**Članak 3.**

**Dokazi - Radovi, norma sati, kvalifikacije**

1. Kod izbora na pojedino nastavno radno mjesto, odnosno u odgovarajućeg naslovnog nastavnika vrednuju se isključivo cjeloviti (ne sažetci, nacrti, dijelovi) znanstveni, stručni i umjetnički radovi ukoliko je doprinos pristupnika u istom području i polju znanosti u kojem se provodi izbor i ukoliko već prethodno nisu iskorišteni u nekom postupku izbora ili reizbora na nastavno radno mjesto, odnosno u odgovarajućeg naslovnog nastavnika.
2. Kod izbora na pojedino nastavno radno mjesto, odnosno u odgovarajućeg naslovnog nastavnika vrednuju se isključivo znanstveni, stručni i umjetnički projekti i patenti ukoliko je relevantni doprinos pristupnika u njihovoj realizaciji bio u istom području i polju znanosti u kojem se provodi izbor i ukoliko već prethodno nisu iskorišteni u nekom postupku izbora ili reizbora na nastavno radno mjesto, odnosno u odgovarajućeg naslovnog nastavnika.
3. U postupcima izbora i reizbora na nastavna radna mjesta, odnosno u odgovarajućeg naslovnog nastavnika vrednuju se objavljeni radovi te najviše jedan rad koji još nije objavljen na temelju potvrde uredništva o prihvaćenosti za objavljivanje. U slučaju da se datum objave i datum prihvaćanja rada ne podudaraju, pristupnik može u postupku izbora izabrati datum koji je za njega povoljniji.
4. Sati nastave navedeni u ovim Nacionalnim veleučilišnim kriterijima odnose se na norma sate rada u nastavi. Pri tome se u okviru ovih kriterija za jedan nastavni sat (svakih 45 minuta) provedenih u izvođenju neposredne nastave predavanja sa studentima računaju dva (2) norma sata, a za svaki nastavni sat (svakih 45 minuta) provedenih u izvođenju neposredne nastave vježbi / seminara sa studentima računa jedan (1) norma sat.
5. Objavljeni stručni ili znanstveni rad koji je pristupnik ujedno i prezentirao na domaćim ili međunarodnim znanstvenim ili stručnim skupovima računa se i kao dokaz za ispunjenje uvjeta koji se odnosi na objavu rada i dodatno kao dokaz za ispunjenje uvjeta koji se odnosi na prezentaciju rada na skupovima.
6. Osobe koje su završile svoje obrazovanje u inozemstvu, trebaju u okviru dokumentacije u postupku izbora na nastavno radno mjesto, odnosno u odgovarajućeg naslovnog nastavnika, dostaviti i mišljenje Agencije nadležne za znanost i visoko obrazovanje o inozemnoj visokoškolskoj kvalifikaciji.

**Članak 4.**

**Dokazi - Projekt**

1. Projekt u postupcima izbora i reizbora opisan u ovim Nacionalnim veleučilišnim kriterijima treba biti izveden odnosno završen do trenutka donošenja Odluke o pokretanju postupka izbora ili reizbora.
2. Za dokazivanje projekta potrebno je dostaviti potvrdu koju izdaje nositelj projekta, te u toj potvrdi moraju biti navedeni podaci kako slijedi: vrijeme trajanja projekta, voditelj projekta, recenzija (ako je ima), sudjelovanje pristupnika u projektu te njegov osobni doprinos te ciljevi i ocjena (ako postoji) projekta.
3. Kako bi se mogao priznati kao dokaz u postupcima izbora na nastavna radna mjesta odnosno u naslovnog nastavnika, doprinos pristupnika u projektu mora biti relevantan za područje i polje izbora, ali čitav projekt ne mora biti izveden u tom području i polju.
4. Obrazac potvrde o završenom projektu čini prilog ovih Nacionalnih veleučilišnih kriterija.

**Članak 5.**

**Znanstveni rad najviše razine, znanstvene knjige i udžbenici**

1. Znanstveni radovi i umjetnički radovi i projekti najviše razine definiraju se na različit način za pojedina znanstvena i umjetnička područja i polja, kako je propisano Odlukom o kategorizaciji znanstvenih i umjetničkih radova koju donosi Zbor veleučilišta.
2. Unutar predmetne Odluke definirani su i kriteriji vrednovanja znanstvenih i drugih knjiga i udžbenika te kategoriziranih nastavnih materijala koji su prihvatljivi kao dokazi za izbor, a koji se mogu razlikovati po području i polju znanosti odnosno umjetnosti.
3. Prilikom donošenja Odluke iz stavka prvog (1) ovog članka, Zbor veleučilišta uzet će u obzir važeće pravilnike i odluke koje reguliraju uvjete izbora i napredovanja u znanosti, a koje donose druga relevantna tijela u sustavu visokog obrazovanja i znanosti.

**Članak 6.**

**Predavač - Izbor**

1. Na nastavno radno mjesto predavača odnosno u odgovarajućeg naslovnog nastavnika može biti izabrana osoba koja ima završen diplomski sveučilišni ili diplomski stručni studij u odgovarajućem području i polju, ispunjava sve opće uvjete i tri (3) posebna uvjeta propisana ovim člankom, ako se prvi put izabire na nastavno radno mjesto predavača, odnosno u odgovarajućeg naslovnog nastavnika. Ako osoba nema kvalifikaciju iz područja i polja za koje se pokreće njegov izbor, tada, na temelju objavljenih relevantnih znanstvenih i/ili stručnih radova, Stručno izborno povjerenstvo treba procijeniti njegovu kvalificiranost za područje i polje za koje se pokreće njegov izbor.

**Opći uvjeti:**

* da je računajući razdoblje od pet (5) godina prije pokretanja izbora na suradničkom ili znanstveno-nastavnom radnom mjestu ili odgovarajućoj naslovnoj poziciji izvodila nastavu u sustavu visokog obrazovanja i to najmanje šezdeset (60) norma sati.
* da ima ažuran javno dostupan Crosbi (bib.irb.hr) profil uređen na način kojim se izbjegava dvostruko ili višestruko prikazivanje istih radova, nepripadno povezivanje radova drugih autora, nepravilno kategoriziranje radova te osigurava povezivanje pristupnika s određenim visokim učilištem / visokim učilištima.
* te da ima;
  + dva (2) objavljena stručna ili znanstvena ili umjetnička rada s doprinosom pristupnika u području i polju relevantnom za izbor, u časopisu ili zborniku radova s recenzijom ili
  + jedan (1) stručni, znanstveni, odnosno umjetnički rad s doprinosom pristupnika u području i polju relevantnom za izbor i jedan (1) izvedeni ili nagrađeni stručni, znanstveni ili umjetnički projekt s relevantnim doprinosom pristupnika u području i polju relevantnom za izbor, ili
  + priznati patent primijenjen u praksi u području i polju relevantnom za izbor, ili
  + u slučaju izbora u polju filologije: dva (2) prijevoda stručnih ili znanstvenih tekstova odnosno književnih tekstova odnosno jedan (1) stručni ili znanstveni rad i jedan (1) prijevod, ili
  + u slučaju izbora u polju kineziologije: aktivno sudjelovala u organizaciji i/ili vođenju studentske/ih ekipe/a na sportskom natjecanju visokih učilišta odnosno na studentskom sportskom natjecanju.

**Posebni uvjeti:**

* 1. da je u proteklom izbornom razdoblju sudjelovala u izvedbi najmanje jednog (1) stručnog, znanstvenog ili umjetničkog projekta s doprinosom pristupnika u području i polju relevantnom za izbor;
  2. da je u proteklom izbornom razdoblju stekla priznati patent u području i polju relevantnom za izbor, primijenjen u praksi;
  3. da je u proteklom izbornom razdoblju sudjelovala u programu međunarodne mobilnosti (ne odnosi se na studentsku mobilnost) u sklopu koje je bila uključena u najmanje šest (6) sati izvođenje nastave (uživo ili on-line) ili najmanje tri (3) dana stručnog usavršavanja na visokom učilištu u inozemstvu (uživo ili on-line);
  4. da je u proteklom izbornom razdoblju kao autor ili koautor prezentirala najmanje jedan (1) rad na domaćim ili međunarodnim znanstvenim ili stručnim skupovima odnosno na umjetničkoj izložbi;
  5. da je u proteklom izbornom razdoblju sudjelovala na najmanje dvije (2) radionice/seminara stručnog usavršavanja u znanstvenom / umjetničkom području i polju za koje se provodi postupak izbora, s odgovarajućom potvrdom;
  6. da je u proteklom izbornom razdoblju stekla/obnovila relevantni industrijski ili drugi strukovni certifikat relevantan za područje i polje u kojem se provodi izbor;
  7. da je u proteklom izbornom razdoblju kao autor ili koautor s udjelom doprinosa koji se računa kao jedan rad odnosno 100% objavila najmanje jedan (1) znanstveni rad najviše razine prema definiciji iz članka petog (5) ovih Nacionalnih veleučilišnih kriterija;
  8. da je magistar znanosti ili doktor znanosti iz područja i polja za koje se bira;
  9. da u proteklom izbornom razdoblju ima minimalno pet (5) potvrđenih citata stručnih i znanstvenih radova na Google Znalac relevantnih za izbor u navedenom znanstvenom području odnosno minimalno tri (3) održane umjetničke izložbe;
  10. da je u proteklom izbornom razdoblju radeći u poslovnom subjektu odnosno u organizaciji čija djelatnost je kompatibilna s područjem i poljem izbora ostvarila značajan stručni doprinos. Stručni doprinos se dokazuje potvrdom poslovnog subjekta / organizacije koja najmanje navodi vrijeme trajanja aktivnosti u kojoj je ostvaren doprinos, opis aktivnosti te ulogu osobe u aktivnosti kao i ocjenu/opis stručnog doprinosa. Stručni doprinos mora biti relevantan za područje i polje izbora.

Dodatni posebni uvjeti koji se mogu koristiti isključivo kod izbora / re-izbora u pojedinim područjima i poljima znanosti, odnosno umjetnosti, kako je uz svaki uvjet navedeno:

* 1. da je, u slučaju izbora u umjetničkom području, u proteklom izbornom razdoblju: svojim radovima ili umjetničkim projektima, sudjelovala u jednoj (1) stručnoj, žiriranoj izložbi ili je izvela najmanje jednu (1) javnu umjetničku produkciju;
  2. da je, u slučaju izbora u polju kineziologije, u proteklom izbornom razdoblju: vodeći studenta/studensku ekipu ostvarila jedno od prva tri mjesta na studentskom natjecanju međunarodnog, nacionalnog, regionalnog ili gradskog karaktera, odnosno natjecanja koje je suorganizirano u suradnji s nacionalnim akademskim sportskim savezom.

**Članak 7.**

**Predavač - reizbor**

1. Uvjeti za reizbor na nastavno radno mjesto predavača, odnosno u odgovarajućeg naslovnog nastavnika su ispunjavanje svih općih uvjeta iz ovog članka i dva (2) posebna uvjeta iz članka osmog (8) Nacionalnih veleučilišnih kriterija.

**Opći uvjeti**

* da je u razdoblju od najviše pet (5) godina prije pokretanja reizbora bila izabrana na nastavno radno mjesto ili u odgovarajućeg naslovnog nastavnika te je u tom statusu izvodila nastavu od najmanje šezdeset (60) norma sati;
* da u proteklom izbornom razdoblju ima:
  + najmanje dva (2) stručna, znanstvena ili umjetnička rada s doprinosom pristupnika u području i polju relevantnom za izbor, objavljena u časopisu, na umjetničkoj izložbi ili u zborniku radova s recenzijom ili,
  + dva (2) izvedena i/ili nagrađena stručna, znanstvena ili umjetnička projekata relevantna za izbor, kojima je bila voditelj, su-voditelj ili autor ili,
  + u slučaju izbora u polju filologije: ima najmanje dva (2) prijevoda stručnih i znanstvenih publikacija (knjige, sažeci radova u zbornicima skupova, prijevodi znanstvenih radova) ili,
  + u slučaju izbora u polju kineziologije: aktivno sudjelovala u radu strukovnih ili studentskih sportskih udruga odnosno organizacija, s dva (2) sudjelovanja u sportskim školama ili aktivno sudjelovala u organizaciji i/ili vođenju studentske/ih ekipe/a na najmanje jednom (1) studentskom sportskom natjecanju na međunarodnoj, nacionalnoj, regionalnoj ili gradskoj razini, odnosno na natjecanju koje je suorganizirano u suradnji s nacionalnim akademskim sportskim savezom.

Moguće je kombinirati navedene uvjete tako da ukupni broj radova, prijevoda i projekata iznosi dva (2).

**Članak 8.**

**Viši predavač - izbor**

1. Na nastavno radno mjesto višeg predavača, odnosno u odgovarajućeg naslovnog nastavnika može biti izabrana osoba koja ima završen diplomski sveučilišni ili diplomski stručni studij u odgovarajućem području i polju, te ispunjava sve opće uvjete i četiri (4) posebna uvjeta propisana ovim člankom, ako se prvi put izabire u nastavno radno mjesto višeg predavača, odnosno u odgovarajućeg naslovnog nastavnika. Ako osoba nema kvalifikaciju iz područja i polja za koje se pokreće njegov izbor, tada, na temelju objavljenih relevantnih znanstvenih i/ili stručnih radova, Stručno izborno povjerenstvo treba procijeniti njegovu kvalificiranost za područje i polje za koje se pokreće njegov izbor.

**Opći uvjeti:**

* da je u razdoblju od najviše pet (5) godina prije pokretanja izbora bila izabrana na nastavno ili znanstveno-nastavno odnosno umjetničko-nastavno radno mjesto, odnosno u odgovarajućeg naslovnog nastavnika te je u tom statusu izvodila nastavu od najmanje sto dvadeset (120) norma sati;
* da u proteklom izbornom razdoblju ima:
  + najmanje četiri (4) stručna, znanstvena ili umjetnička rada s doprinosom pristupnika u području i polju relevantnom za izbor, objavljena u časopisu, na umjetničkoj izložbi ili u zborniku radova s recenzijom ili,
  + četiri (4) izvedena i/ili nagrađena stručna, znanstvena ili umjetnička projekata relevantna za izbor, kojima je bila voditelj, su-voditelj ili autor ili,
  + u slučaju izbora u polju filologije: ima najmanje četiri (4) prijevoda stručnih i znanstvenih publikacija (knjige, sažeci radova u zbornicima skupova, prijevodi znanstvenih radova) ili,
  + u slučaju izbora u polju kineziologije: aktivno sudjelovala u radu strukovnih ili studentskih sportskih udruga odnosno organizacija, s četiri (4) sudjelovanja u sportskim školama ili aktivno sudjelovala u organizaciji i/ili vođenju studentske/ih ekipe/a na najmanje dva (2) studentska sportska natjecanju na međunarodnoj, nacionalnoj, regionalnoj ili gradskoj razini, odnosno na natjecanju koje je suorganizirano u suradnji s nacionalnim akademskim sportskim savezom.

Moguće je kombinirati navedene uvjete tako da ukupni broj radova, prijevoda i projekata iznosi četiri (4).

* da ima ažuran javno dostupan Crosbi (bib.irb.hr) profil uređen na način kojim se izbjegava dvostruko ili višestruko prikazivanje istih radova, nepripadno povezivanje radova drugih autora, nepravilno kategoriziranje radova te osigurava povezivanje pristupnika s određenim visokim učilištem / visokim učilištima.

**Posebni uvjeti:**

* 1. da je magistar znanosti ili doktor znanosti iz područja i polja za koje se bira;
  2. da je objavila recenzirani nastavni materijal koji je kategoriziran za nastavni predmet iz kojeg izvodi nastavu, u tiskanom ili elektroničkom obliku, u skladu sa zahtjevima iz članka petog (5) ovih Nacionalnih veleučilišnih kriterija;
  3. da su u proteklom izbornom razdoblju pod njegovim mentorstvom izrađena najmanje tri (3) završna ili diplomska rada relevantna za izbor;
  4. da je u proteklom izbornom razdoblju najmanje jedan (1) od objavljenih radova s doprinosom pristupnika u području i polju u kojem se provodi izbor, objavila u koautorstvu sa studentom;
  5. da ima objavljen recenzirani prijevod udžbenika (odnosno poglavlja udžbenika) za nastavni predmet iz kojeg izvodi nastavu u tiskanom ili elektroničkom obliku, koji je kategoriziran;
  6. da u proteklom izbornom razdoblju ima najmanje dva (2) objavljena stručna, znanstvena i/ili umjetnička rada, izvedena ili nagrađena projekta odnosno studije s doprinosom pristupnika u području i polju relevantnom za izbor;
  7. da je u proteklom izbornom razdoblju kao autor ili koautor prezentirala najmanje dva (2) rada na domaćim ili međunarodnim znanstvenim ili stručnim skupovima odnosno minimalno tri (3) održane umjetničke izložbe;
  8. da u proteklom izbornom razdoblju ima minimalno pet (5) novih potvrđenih citata stručnih i znanstvenih radova na Google Znalac relevantnih za izbor u odgovarajućem znanstvenom području i polju odnosno minimalno tri (3) održane umjetničke izložbe;
  9. da je u proteklom izbornom razdoblju kao autor ili koautor s udjelom doprinosa koji se računa kao jedan rad odnosno 100% objavila najmanje jedan (1) rad najviše razine prema definiciji iz članka petog (5) ovih Nacionalnih veleučilišnih kriterija;
  10. da je u proteklom izbornom razdoblju recenzirala najmanje jedan (1) stručni ili znanstveni rad odnosno bila u ulozi recenzenta / urednika na umjetničkoj izložbi;
  11. da je u proteklom izbornom razdoblju sudjelovala na najmanje dvije (2) radionice/seminara stručnog usavršavanja u znanstvenom području i polju za koje se provodi postupak izbora, s odgovarajućom potvrdom;
  12. da je u proteklom izbornom razdoblju sudjelovala u programu međunarodne mobilnosti (ne odnosi se na studentsku mobilnost) u sklopu koje je izvodila najmanje šest (6) sati nastave ili sudjelovala najmanje tri (3) dana u programu stručnog usavršavanja u visokoškolskoj ustanovi u inozemstvu. Izvođenje nastave ili sudjelovanje u usavršavanju može se priznati ukoliko je bilo izvedeno uživo ili on-line;
  13. da je u proteklom izbornom razdoblju bila voditelj internog projekata veleučilišta koji je relevantan za područje izbora;
  14. da je u proteklom izbornom razdoblju bila voditelj ili član tima sa značajnim dokumentiranim doprinosom, u području relevantnom za izbor, izvedenog stručnog (relevantnog za gospodarstvo, javni sektor ili društvo), umjetničkog ili znanstvenog projekta. Ovaj kriterij se ne odnosi na interne projekte ustanove;
  15. da je u proteklom izbornom razdoblju najmanje dvije godine obnašala čelnu dužnost u strukovnoj/umjetničkoj asocijaciji/organizaciji iz područja relevantnog za izbor ili dužnost na veleučilištima kao što su: pročelnik (šef) katedre/ odjela ili voditelj studija, predsjednik ili potpredsjednik suda časti, član umjetničkog savjeta, voditelj odbora za kvalitetu, koordinator za znanost, koordinator za međunarodnu suradnju, ECTS koordinator ili Erasmus koordinator.

Dodatni posebni uvjeti koji se mogu koristiti isključivo kod izbora / re-izbora u pojedinim područjima i poljima znanosti, odnosno umjetnosti, kako je uz svaki uvjet navedeno:

* 1. da je, u slučaju izbora u polju kineziologije, u proteklom izbornom razdoblju: vodeći studenta/studensku ekipu ostvarila jedno od prva tri mjesta na studentskom natjecanju međunarodnog, nacionalnog, regionalnog ili gradskog karaktera, odnosno natjecanja koje je suorganizirano u suradnji s nacionalnim akademskim sportskim savezom;
  2. u slučaju izbora u umjetničkom području: da je u proteklom izbornom razdoblju sudjelovala u najmanje tri (3) izvedena složena umjetnička projekata u svojstvu voditelja kreativnih timova ili sudjelovala na tri (3) stručne žirirane izložbe ili javne produkcije;
  3. u slučaju izbora u polju filologije: da je u proteklom izbornom razdoblju u nastavnom zvanju predavača / višeg predavača odnosno na odgovarajućem radnom mjestu održala najmanje dva (2) ciklusa stručnog usavršavanja ili barem jedan (1) tečaj stranog jezika;
  4. u slučaju izbora u polju filologije: da je u proteklom izbornom razdoblju kao prevoditelj sudjelovala u barem jednom (1) skupu koji je uključivao konferencijsko prevođenje na akademskoj razini (samo za izbor nastavnika u polju filologije.

**Članak 9.**

**Viši predavač - reizbor**

1. Uvjeti za reizbor na nastavno radno mjesto višeg predavača, odnosno u odgovarajućeg naslovnog nastavnika su ispunjavanje svih općih uvjeta iz ovog članka i dva (2) posebna uvjeta iz članka desetog (10) Nacionalnih veleučilišnih kriterija.

**Opći uvjeti**

* da je u razdoblju od najviše pet (5) godina prije pokretanja izbora bio/la izabrana na nastavno radno mjesto višeg predavača odnosno u odgovarajućeg naslovnog nastavnika te je u tom svojstvu izvodio/la nastavu od najmanje sto dvadeset (120) norma sati.
* da ima ažuran javno dostupan Crosbi (bib.irb.hr) profil (uređen na način kojim se izbjegava dvostruko ili višestruko prikazivanje istih radova, nepripadno povezivanje radova drugih autora, nepravilno kategoriziranje radova te osigurava povezivanje pristupnika s određenim visokim učilištem / visokim učilištima.
* da je u proteklom izbornom razdoblju kao autor ili koautor s udjelom doprinosa koji se računa kao jedan rad odnosno 100% objavila najmanje jedan (1) znanstveni rad najviše razine prema definiciji iz članka petog (5) ovih Nacionalnih veleučilišnih kriterija.
* jednu od navedenih alternativa (A ili B):

1. da je doktor znanosti u području i polju za koje se bira te da u proteklom izbornom razdoblju ima:
   * najmanje jedan (1) objavljeni stručni i/ili znanstveni ili umjetnički rad, (izveden ili nagrađen relevantni stručni, znanstveni ili umjetnički projekat, odnosno studiju ili priznati patent) s doprinosom pristupnika u području i polju u kojem se provodi izbor ili,
   * u slučaju izbora u polju filologije: najmanje jedan (1) prijevod stručnih ili znanstvenih publikacija (knjige, sažeci radova u zbornicima skupova, prijevodi znanstvenih radova) ili,
   * u slučaju izbora u polju kineziologije: aktivno sudjelovala u radu strukovnih ili studentskih sportskih udruga odnosno organizacija, s jednim (1) sudjelovanjem u sportskim školama ili aktivno sudjelovala u organizaciji i/ili vođenju studentske/ih ekipe/a na najmanje jednom (1) studentskom sportskom natjecanju na međunarodnoj, nacionalnoj, regionalnoj ili gradskoj razini, odnosno u suorganizaciji s nacionalnim akademskim sportskim savezom.

* Ako osoba nema kvalifikaciju doktora znanosti iz područja i polja za koje se pokreće njegov izbor, tada, na temelju objavljenih relevantnih znanstvenih i/ili stručnih radova, Stručno izborno povjerenstvo treba procijeniti njegovu kvalificiranost za područje i polje za koje se pokreće njegov izbor.

1. da u proteklom izbornom razdoblju ima:
   * najmanje tri (3) objavljena stručna i/ili znanstvena ili umjetnička rada, (izvedena ili nagrađena relevantna stručna, znanstvena ili umjetnička projekata, odnosno studije ili priznata patenata) s doprinosom pristupnika u području i polju u kojem se provodi izbor ili,
   * u slučaju izbora u polju filologije:, najmanje tri (3) prijevoda stručnih i znanstvenih publikacija (knjige, sažeci radova u zbornicima skupova, prijevodi znanstvenih radova) ili,
   * u slučaju izbora u polju kineziologije: aktivno sudjelovala u radu strukovnih ili studentskih sportskih udruga odnosno organizacija, s tri (3) sudjelovanja u sportskim školama ili aktivno sudjelovala u organizaciji i/ili vođenju studentske/ih ekipe/a na najmanje dva (2) studentska sportska natjecanja na međunarodnoj, nacionalnoj, regionalnoj ili gradskoj razini, odnosno u suorganizaciji s nacionalnim akademskim sportskim savezom.

Moguće je kombinirati navedene uvjete tako da ukupni broj radova, prijevoda i projekata iznosi tri (3).

**Članak 10.**

**Profesor stručnog studija - izbor**

1. Na radnom mjesto profesora stručnog studija odnosno u odgovarajućeg naslovnog nastavnika može biti izabrana osoba s doktoratom znanosti u području i polju za koje se bira, izvedenim projektima odnosno objavljenim radovima koji su relevantni za struku te koja ispunjava sve opće uvjete i pet (5) posebnih uvjeta iz ovog članka. Ako osoba nema doktorsku kvalifikaciju iz područja i polja za koje se pokreće njegov izbor tada, na temelju objavljenih relevantnih znanstvenih i/ili stručnih radova, Stručno izborno povjerenstvo treba procijeniti njegovu kvalificiranost za područje i polje za koje se predlaže njegov izbor.

**Opći uvjeti:**

* da je doktor znanosti u području i polju za koje se bira. Ako osoba nema doktorsku kvalifikaciju iz područja i polja za koje se pokreće njegov izbor tada, na temelju objavljenih relevantnih znanstvenih i/ili stručnih radova, Stručno izborno povjerenstvo treba procijeniti njegovu kvalificiranost za područje i polje za koje se predlaže njegov izbor;
* da je u razdoblju od najviše pet (5) godina prije pokretanja izbora bio/la izabrana na nastavno radno mjesto višeg predavača ili znanstveno-nastavno radno mjesto odnosno u odgovarajućeg naslovnog nastavnika te je u tom svojstvu izvodio/la nastavu od najmanje dvjesto četrdeset (240) norma sati.
* da u proteklom izbornom razdoblju ima:
  + najmanje četiri (4) objavljena stručna i/ili znanstvena ili umjetnička rada, (izvedena ili nagrađena relevantna stručna, znanstvena ili umjetnička projekata, odnosno studije ili priznata patenata) s doprinosom pristupnika u području i polju u kojem se provodi izbor ili,
  + u slučaju izbora u polju filologije:, najmanje četiri (4) prijevoda stručnih i znanstvenih publikacija (knjige, sažeci radova u zbornicima skupova, prijevodi znanstvenih radova) ili,
  + u slučaju izbora u polju kineziologije: aktivno sudjelovala u radu strukovnih ili studentskih sportskih udruga odnosno organizacija, s četiri (4) sudjelovanja u sportskim školama ili aktivno sudjelovala u organizaciji i/ili vođenju studentske/ih ekipe/a na najmanje dva (2) studentska sportska natjecanja na međunarodnoj, nacionalnoj, regionalnoj ili gradskoj razini, odnosno u suorganizaciji s nacionalnim akademskim sportskim savezom.

Moguće je kombinirati navedene uvjete tako da ukupni broj radova, prijevoda i projekata iznosi četiri (4).

* da je u proteklom izbornom razdoblju kao autor ili koautor s udjelom doprinosa koji se računa kao jedan rad odnosno 100% objavila najmanje jedan (1) znanstveni rad najviše razine prema definiciji iz članka petog (5) ovih Nacionalnih veleučilišnih kriterija.
* da ima ažuran javno dostupan Crosbi (bib.irb.hr) profil (uređen na način kojim se izbjegava dvostruko ili višestruko prikazivanje istih radova, nepripadno povezivanje radova drugih autora, nepravilno kategoriziranje radova te osigurava povezivanje pristupnika s određenim visokim učilištem / visokim učilištima.

**Posebni uvjeti:**

* 1. da je objavila recenzirani nastavni materijal koji je kategoriziran za nastavni predmet iz kojeg izvodi nastavu, u tiskanom ili elektroničkom obliku;
  2. da je u proteklom izbornom razdoblju pod njegovim mentorstvom izrađeno najmanje sedam (7) završnih i/ili diplomskih radova u području i polju u kojem se provodi izbor;
  3. da je u proteklom izbornom razdoblju najmanje tri (3) od objavljenih radova s doprinosom pristupnika u području i polju u kojem se provodi izbor, objavila u koautorstvu sa studentom;
  4. da je u proteklom izbornom razdoblju kao autor ili koautor prezentirala najmanje četiri (4) rada s doprinosom pristupnika u području i polju u kojem se provodi izbor na znanstvenim ili stručnim skupovima, od kojih barem dva na međunarodnim znanstvenim ili stručnim skupovima;
  5. da je u proteklom izbornom razdoblju sudjelovala u programu međunarodne mobilnosti (ne odnosi se na studentsku mobilnost) u sklopu koje je izvodila najmanje šest (6) sati nastave ili sudjelovala najmanje tri (3) dana u programu stručnog usavršavanja u visokoškolskoj ustanovi u inozemstvu. Izvođenje nastave ili sudjelovanje u usavršavanju može se priznati ukoliko je bilo izvedeno uživo ili on-line;
  6. da je u proteklom izbornom razdoblju bila voditelj međunarodnog razvojnog projekta veleučilišta;
  7. da u proteklom izbornom razdoblju ima ukupno najmanje dva (2) objavljena stručna i/ili znanstvena ili umjetnička rada, (izvedena ili nagrađena stručna, znanstvena ili umjetnička projekata odnosno studije ili priznatih patenata) s doprinosom pristupnika u području i polju u kojem se provodi izbor;
  8. da je u proteklom izbornom razdoblju kao autor ili koautor s udjelom doprinosa koji se računa kao jedan rad odnosno 100% objavila najmanje dva (2) rada najviše razine prema definiciji iz članka petog (5) ovih Nacionalnih veleučilišnih kriterija;
  9. da je u proteklom izbornom razdoblju za nastavni, stručni, umjetnički ili znanstveni rad dobila međunarodnu nagradu ili priznanje ili istaknutu domaću nagradu ili priznanje. Istaknutom domaćom nagradom ili priznanjem u smislu ovog kriterija smatraju se nagrade i priznanja koja dodjeljuju državna tijela, te nacionalne institucije;
  10. da je u proteklom izbornom razdoblju dobila nagradu ili priznanje koje dodjeljuje Zbor veleučilišta, veleučilište ili visoka škola, druge akademske institucije, znanstvene, umjetničke ili stručne udruge;
  11. da u proteklom izbornom razdoblju ima najmanje deset (10) novih potvrđenih citata stručnih i znanstvenih radova na Google Znalac relevantnih za izbor u navedenom znanstvenom području odnosno sudjelovala na pet (5) umjetničkih izložbi;
  12. da je u proteklom izbornom razdoblju bila voditelj ili član tima sa značajnim dokumentiranim doprinosom, u području relevantnom za izbor, izvedenog stručnog (relevantnog za gospodarstvo, javni sektor ili društvo), umjetničkog ili znanstvenog projekta. Ovaj kriterij se ne odnosi na interne projekte ustanove;
  13. da je u proteklom izbornom razdoblju za znanstvene ili stručne časopise, zbornike radova sa znanstvenog skupa ili zbirne znanstvene publikacije iz područja i polja u kojem se provodi izbor recenzirala najmanje pet (5) članaka odnosno sudjelovala u recenziji ili uredništvu tri (3) umjetničke izložbe;
  14. da je u proteklom izbornom razdoblju sudjelovala u inoviranju nastavnog sadržaja na barem jedan od sljedećih načina:
  + da je kao član povjerenstva sudjelovala u izradi akreditiranoga novog studijskog programa;
  + da je uvela novi kolegij koji je prihvaćen od nadležnoga stručnog tijela visokog učilišta
  1. da je u proteklom izbornom razdoblju recenzirala najmanje dva (2) visokoškolska priručnika / udžbenika u području i polju u kojem se provodi postupak izbora;
  2. da ima objavljen recenzirani prijevod udžbenika (odnosno poglavlja) za nastavni predmet iz kojeg izvodi nastavu u tiskanom ili elektroničkom obliku, koji je kategoriziran;
  3. da je u proteklom izbornom razdoblju bila pozvani predavač na barem jednom međunarodnom znanstvenom, umjetničkom ili stručnom skupu;
  4. da je u proteklom izbornom razdoblju najmanje dvije godine obnašala čelnu dužnost u strukovnoj/umjetničkoj asocijaciji / organizaciji iz područja relevantnog za izbor ili dužnost u visokim školama ili veleučilištima kao što su: pročelnik (šef) katedre/ odjela ili voditelj studija, predsjednik ili potpredsjednik suda časti, član umjetničkog savjeta, koordinator za znanost, koordinator za međunarodnu suradnju, Erasmus koordinator;
  5. da je u proteklom izbornom razdoblju najmanje dvije godine obnašala čelnu dužnost na veleučilištima kao što su: dekan ili prodekan;
  6. da je u proteklom izbornom razdoblju bila član međunarodnih ili nacionalnih tijela za znanost i visoko obrazovanje (Nacionalno vijeće za znanost, visoko obrazovanje i tehnološki razvoj, Akreditacijski savjet AZVO-a, nacionalna područna znanstvena vijeća, matično povjerenstvo, matični odbori, povjerenstva Zbora veleučilišta i druga tijela nadležna za znanost i visoko obrazovanje koja imenuju tijela državne uprave);
  7. da je u proteklom izbornom razdoblju bila najmanje tri (3) godine član uređivačkog odbora znanstvenog, umjetničkog ili stručnog časopisa ili drugih serijskih znanstvenih ili stručnih publikacija relevantnih za izbor;

Dodatni posebni uvjeti koji se mogu koristiti isključivo kod izbora / re-izbora u pojedinim područjima i poljima znanosti, odnosno umjetnosti, kako je uz svaki uvjet navedeno:

* 1. da je, u slučaju izbora u polju kineziologije, u proteklom izbornom razdoblju: vodeći studenta/studensku ekipu ostvarila jedno od prva tri mjesta na studentskom natjecanju međunarodnog, nacionalnog, regionalnog ili gradskog karaktera, odnosno na natjecanju suorganiziranom u suradnji s nacionalnim akademskim sportskim savezom;
  2. u slučaju izbora u umjetničkom području: da je u proteklom izbornom razdoblju sudjelovala u najmanje pet (5) izvedenih složenih umjetničkih projekata u svojstvu voditelja kreativnih timova ili sudjelovala na pet (5) stručnih žiriranih izložaba ili javnih produkcija;
  3. u slučaju izbora u polju filologije: da je u proteklom izbornom razdoblju kao prevoditelj sudjelovala u barem jednom (1) skupu koji je uključivao konferencijsko prevođenje na akademskoj razini (samo za izbor nastavnika u polju filologije);

**Članak 11.**

**Profesor stručnog studija - reizbor**

1. Uvjeti za reizbor na nastavno radno mjesto profesora stručnog studija, odnosno u odgovarajućeg naslovnog nastavnika su ispunjavanje svih općih uvjeta iz ovog članka i tri (3) posebna uvjeta iz članka dvanaest (12) ovih Nacionalnih veleučilišnih kriterija.

**Opći uvjeti:**

* da u proteklom izbornom razdoblju ima:
  + objavljen najmanje jedan (1) stručni, znanstveni ili umjetnički rad (izveden i/ili nagrađen relevantni projekt odnosno studiju) s doprinosom pristupnika u području i polju u kojem se provodi izbor ili,
  + u slučaju izbora u polju filologije:, najmanje jedan (1) prijevod stručnih i znanstvenih publikacija (knjige, sažeci radova u zbornicima skupova, prijevodi znanstvenih radova) ili,
  + u slučaju izbora u polju kineziologije: aktivno sudjelovala u organizaciji i/ili vođenju studentske/ih ekipe/a na najmanje jednom (1) studentskom sportskom natjecanju na međunarodnoj, nacionalnoj, regionalno ili gradskoj razini, odnosno u suorganizaciji s nacionalnim akademskim sportskim savezom.
* da je u proteklom izbornom razdoblju kao autor ili koautor s udjelom doprinosa koji se računa kao jedan rad odnosno 100% objavio najmanje jedan (1) znanstveni rada najviše razine prema definiciji iz članka petog (5) ovih Nacionalnih veleučilišnih kriterija.
* da ima ažuran javno dostupan Crosbi (bib.irb.hr) profil (uređen na način kojim se izbjegava dvostruko ili višestruko prikazivanje istih radova, nepripadno povezivanje radova drugih autora, nepravilno kategoriziranje radova te osigurava povezivanje pristupnika s određenim visokim učilištem.

**Članak 12.**

**Profesor stručnog studija u trajnom izboru**

1. Za izbor na radno mjesto profesora stručnog studija u trajnom izboru odnosno u odgovarajućeg naslovnog nastavnika, uz pozitivnu ocjenu Stručnog izbornog povjerenstva o ukupnoj nastavnoj i stručnoj djelatnosti u proteklom razdoblju, pristupnik treba ispuniti opće uvjete i šest (6) posebnih uvjeta iz ovog članka. Natječaj za izbor raspisuje se najranije šest mjeseci prije isteka roka od pet godina od prvog izbora na nastavno radno mjesto profesora stručnog studija odnosno u odgovarajućeg naslovnog nastavnika.

**Opći uvjeti:**

* da u proteklom izbornom razdoblju ima:
  + objavljena najmanje tri (3) stručna, znanstvena ili umjetnička rada (izvedena i/ili nagrađena relevantna projekta odnosno studije) s doprinosom pristupnika u području i polju u kojem se provodi izbor ili,
  + u slučaju izbora u polju filologije:, najmanje tri (3) prijevoda stručnih i znanstvenih publikacija (knjige, sažeci radova u zbornicima skupova, prijevodi znanstvenih radova) ili,
  + u slučaju izbora u polju kineziologije: aktivno sudjelovala u organizaciji i/ili vođenju studentske/ih ekipe/a na najmanje tri (3) studentska sportska natjecanja na međunarodnoj, nacionalnoj regionalnoj ili gradskoj razini, odnosno u suorganizaciji s nacionalnim akademskim sportskim savezom.

Moguće je kombinirati navedene uvjete tako da ukupni broj radova, prijevoda i projekata iznosi tri (3).

* da je u proteklom izbornom razdoblju kao autor ili koautor s udjelom doprinosa koji se računa kao jedan rad odnosno 100% objavio najmanje jedan (1) znanstveni rada najviše razine prema definiciji iz članka petog (5) ovih Nacionalnih veleučilišnih kriterija.
* da ima ažuran javno dostupan Crosbi (bib.irb.hr) profil (uređen na način kojim se izbjegava dvostruko ili višestruko prikazivanje istih radova, nepripadno povezivanje radova drugih autora, nepravilno kategoriziranje radova te osigurava povezivanje pristupnika s određenim visokim učilištem.

**Posebni uvjeti:**

* 1. da je objavila recenzirani nastavni materijal koji je kategoriziran za nastavni predmet iz kojeg izvodi nastavu, u tiskanom ili elektroničkom obliku;
  2. da je u proteklom izbornom razdoblju pod njegovim mentorstvom obranjeno najmanje sedam (7) završnih ili diplomskih radova u području i polju u kojem se provodi izbor;
  3. da je u proteklom izbornom razdoblju najmanje tri (3) od objavljenih radova s doprinosom pristupnika u području i polju u kojem se provodi izbor, objavila u koautorstvu sa studentom;
  4. da je u proteklom izbornom razdoblju kao autor ili koautor prezentirala najmanje četiri (4) rada s doprinosom pristupnika u području i polju u kojem se provodi izbor na znanstvenim ili stručnim skupovima, od kojih barem dva (2) na međunarodnim znanstvenim ili stručnim skupovima;
  5. da je u proteklom izbornom razdoblju sudjelovala u programu međunarodne mobilnosti (ne odnosi se na studentsku mobilnost) u sklopu koje je izvodila najmanje šest (6) sati nastave ili sudjelovala najmanje tri (3) dana u programu stručnog usavršavanja u visokoškolskoj ustanovi u inozemstvu. Izvođenje nastave ili sudjelovanje u usavršavanju može se priznati ukoliko je bilo izvedeno uživo ili on-line;
  6. da u proteklom izbornom razdoblju ima ukupno najmanje dva (2) objavljena stručna i/ili znanstvena ili umjetnička rada, (izvedena ili nagrađena stručna, znanstvena ili umjetnička projekata odnosno studije ili priznatih patenata) u području i polju u kojem se provodi izbor;
  7. da je u proteklom izbornom razdoblju bila voditelj međunarodnog razvojnog projekta visokog učilišta;
  8. da je u proteklom izbornom razdoblju bila voditelj ili član tima sa značajnim dokumentiranim doprinosom, u području relevantnom za izbor, izvedenog stručnog (relevantnog za gospodarstvo, javni sektor ili društvo), umjetničkog ili znanstvenog projekta. Ovaj kriterij se ne odnosi na interne projekte ustanove;
  9. da je u proteklom izbornom razdoblju kao autor ili koautor s udjelom doprinosa koji se računa kao jedan rad odnosno 100% objavila najmanje dva (2) nova rada prema definiciji iz članka petog (5) ovih Nacionalnih veleučilišnih kriterija;
  10. da je u proteklom izbornom razdoblju za nastavni, stručni, umjetnički ili znanstveni rad dobila međunarodnu nagradu ili priznanje ili istaknutu domaću nagradu ili priznanje. Istaknutom domaćom nagradom ili priznanjem u smislu ovog kriterija smatraju se nagrade i priznanja koja dodjeljuju državna tijela te nacionalna institucije;
  11. da je u proteklom izbornom razdoblju dobila nagradu ili priznanje koje dodjeljuje veleučilište ili visoko učilište, druge akademske institucije, znanstvene, umjetničke ili stručne udruge;
  12. da u proteklom izbornom razdoblju ima minimalno dvadeset (20) novih potvrđenih citata stručnih i znanstvenih radova u Google Znalac relevantnih za izbor u navedenom znanstvenom području;
  13. da je u proteklom izbornom razdoblju za znanstvene ili stručne časopise, zbornike radova sa znanstvenog skupa ili zbirne znanstvene publikacije recenzirala najmanje deset (10) članka u području i polju u kojem se provodi izbor, odnosno sudjelovala u recenziji ili uredništvu tri (3) umjetničke izložbe;
  14. da je u proteklom izbornom razdoblju sudjelovala u inoviranju nastavnog sadržaja na barem jedan od sljedećih načina:
  + da je kao član povjerenstva sudjelovala u izradi akreditiranoga novog studijskog programa;
  + da je uvela novi kolegij koji je prihvaćen od nadležnoga stručnog tijela visokog učilišta
  1. da je u proteklom izbornom razdoblju recenzirala najmanje tri (3) visokoškolska priručnika / udžbenika u području i polju u kojem se provodi postupak izbora;
  2. da ima objavljen recenzirani prijevod udžbenika (odnosno poglavlja) za nastavni predmet iz kojeg izvodi nastavu u tiskanom ili elektroničkom obliku, koji je kategoriziran;
  3. da je u proteklom izbornom razdoblju bila pozvani predavač na barem jednom međunarodnom znanstvenom, umjetničkom ili stručnom skupu;
  4. da je u proteklom izbornom razdoblju bila recenzent (izvjestitelj) najmanje jednog (1) studijskog programa ili je sudjelovala u izradi najmanje jednog (1) studijskog programa u području i polju u kojem se provodi izbor;
  5. da je u proteklom izbornom razdoblju najmanje dvije godine obnašala čelnu dužnost u strukovnoj/umjetničkoj asocijaciji / organizaciji iz svog područja ili dužnost u visokim školama ili veleučilištima kao što su: pročelnik (šef) katedre/ odjela ili voditelj studija, predsjednik ili potpredsjednik suda časti, član umjetničkog savjeta, koordinator za znanost, koordinator za međunarodnu suradnju, Erasmus koordinator;
  6. da je u proteklom izbornom razdoblju najmanje dvije godine obnašala čelnu dužnost u visokim školama ili veleučilištima kao što su: dekan ili prodekan;
  7. da je u proteklom izbornom razdoblju bila član međunarodnih ili nacionalnih tijela za znanost i visoko obrazovanje (Nacionalno vijeće za znanost, visoko obrazovanje i tehnološki razvoj, Akreditacijski savjet AZVO-a, nacionalna područna znanstvena vijeća, matično povjerenstvo, matični odbori, povjerenstva Vijeća veleučilišta i visokih škola i druga tijela nadležna za znanost i visoko obrazovanje koja imenuju tijela državne uprave);
  8. da je u proteklom izbornom razdoblju bila najmanje tri (3) godine član uređivačkog odbora znanstvenog, umjetničkog ili stručnog časopisa ili drugih serijskih znanstvenih ili stručnih publikacija;
  9. da je u proteklom izbornom razdoblju bila član organizacijskog ili programskog odbora najmanje tri (3) međunarodna stručno-znanstvena odnosno umjetnička skupa (tj. skupa u kojem sudjeluju stručnjaci iz najmanje tri države, a organizacijski ili programski odbor ima članove iz tri države) ili da je bila predsjednik organizacijskog ili programskog odbora najmanje tri (3) domaća znanstvena odnosno umjetnička skupa.

Dodatni posebni uvjeti koji se mogu koristiti isključivo kod izbora / re-izbora u pojedinim područjima i poljima znanosti, odnosno umjetnosti, kako je uz svaki uvjet navedeno:

* 1. da je, u slučaju izbora u polju kineziologije, u proteklom izbornom razdoblju: vodeći studenta/studensku ekipu ostvarila jedno od prva tri mjesta na studentskom natjecanju međunarodnog, nacionalnog, regionalnog ili gradskog karaktera, odnosno u suorganizaciji sa nacionalnim akademskim sportskim savezom;
  2. u slučaju izbora u umjetničkom području: da je u proteklom izbornom razdoblju sudjelovala u najmanje pet (5) izvedenih složenih umjetničkih projekata u svojstvu voditelja kreativnih timova ili sudjelovala na pet (5) stručnih žiriranih izložbi ili javnih produkcija;
  3. u slučaju izbora u polju filologije: da je u proteklom izbornom razdoblju kao prevoditelj sudjelovala u barem jednom (1) skupu koji je uključivao konferencijsko prevođenje na akademskoj razini (samo za izbor nastavnika u polju filologije).

**Članak 13.**

**Umjetnički suradnik**

1. Na radno mjesto ili u naslovnog umjetničkog suradnika može biti izabrana osoba koja ima završen diplomski umjetnički studij, najmanje pet (5) godina radnog iskustva u struci te dokazanu umjetničku djelatnost u obliku najmanje tri (3) umjetnička ili stručna rada vezana uz struku u kojoj izvodi nastavu kao i uvjete propisane općim aktom veleučilišta.
2. Pristupnici koji su u postupku reizbora na radno mjesto ili u naslovnog umjetničkog suradnika moraju objaviti, nakon posljednjeg izbora odnosno reizbora, najmanje dva (2) umjetnička ili stručna rada vezana uz struku u kojoj izvode nastavu kao i najmanje polovicu uvjeta propisanih općim aktom veleučilišta za osnovni izbor.

**Članak 14.**

**Viši umjetnički suradnik**

1. Na radno mjesto ili u naslovnog višeg umjetničkog suradnika može biti izabrana osoba koja ima završen diplomski umjetnički studij, najmanje deset (10) godina radnog iskustva u struci te dokazanu umjetničku djelatnost u obliku najmanje pet (5) umjetničkih ili stručnih radova vezanih uz struku u kojoj izvodi nastavu kao i uvjete propisane općim aktom veleučilišta.
2. Pristupnici koji su u postupku reizbora na radno mjesto ili u naslovnog višeg umjetničkog suradnika moraju objaviti, nakon posljednjeg izbora odnosno reizbora, najmanje tri (3) umjetnička ili stručna rada vezana uz struku u kojoj izvode nastavu kao i najmanje polovicu uvjeta propisanih općim aktom veleučilišta za osnovni izbor.

**Članak 15.**

**Umjetnički savjetnik**

1. Na radno mjesto ili u naslovnog umjetničkog savjetnika može biti izabrana osoba koja ima završen umjetnički diplomski studij, dokazanu umjetničku djelatnost u obliku najmanje deset (10) umjetničkih ili stručnih radova vezanih uz struku u kojoj izvodi nastavu, najmanje dvadeset (20) godina radnog iskustva u struci te ispunjene dodatne uvjete propisane općim aktom veleučilišta.
2. Pristupnici koji su u postupku reizbora na radno mjesto ili u naslovnog umjetničkog savjetnika moraju objaviti, nakon posljednjeg izbora odnosno reizbora, najmanje pet (5) umjetničkih ili stručnih radova vezanih uz struku u kojoj izvodi nastavu kao i najmanje polovicu uvjeta propisanih općim aktom veleučilišta za osnovni izbor.

**Članak 16.**

**Stupanje na snagu i primjena**

1. Nacionalni veleučilišni kriteriji stupaju na snagu osamnaest (18) mjeseci od objave u „Narodnim novinama“.
2. Svi postupci koji su započeli prije stupanja na Nacionalnih veleučilišnih kriterija provest će se sukladno važećoj Odluci o uvjetima za ocjenu nastavne i stručne djelatnosti u postupku izbora u nastavna zvanja koja je bila na snazi u trenutku donošenja Nacionalnih veleučilišnih kriterija.

KLASA:

URBROJ:

Zagreb,

Predsjednik Zbora veleučilišta Republike Hrvatske

izv. prof. dr. sc. Damir Jugo, prof. struč. stud.